b'\n_START_ARTICLE_\nMonumentaalinen propaganda\n_START_PARAGRAPH_\nMonumentaalinen propaganda oli V. I. Leninin Ven\xc3\xa4j\xc3\xa4n vallankumouksen alussa esitt\xc3\xa4m\xc3\xa4 suunnitelma, jota alettiin toteuttaa Neuvostotasavallassa vuodesta 1918 alkaen. Siin\xc3\xa4 otettiin k\xc3\xa4ytt\xc3\xb6\xc3\xb6n visuaalinen monumenttitaide, vallankumoukselliset iskulauseet ja monumentaalinen kuvanveisto t\xc3\xa4rkeiksi vallankumouksellisten aatteiden ja kommunististen ihanteiden propagoijiksi. Suunnitelma loi kysynn\xc3\xa4n monumentaaliselle, valtion tilaamalle kuvanveistolle, joka loi perustan koko my\xc3\xb6hemm\xc3\xa4lle Neuvostoliiton kuvanveiston koulukunnalle._NEWLINE_Suunnitelmassa oli kaksi p\xc3\xa4\xc3\xa4hanketta. Rakennukset ja muut perinteisesti mainoksille ja julisteille k\xc3\xa4ytetyt pinnat koristettiin vallankumouksellisilla iskulauseilla ja muistomerkkireliefeill\xc3\xa4. Lis\xc3\xa4ksi luotiin runsaasti v\xc3\xa4liaikaisia kipsivaloksia monumentteina vallankumouksellisten johtajien kunnioittamiseksi.\n_START_SECTION_\nStrategia ja estetiikka\n_START_PARAGRAPH_\nLeninin ajatuksena oli vallankumouksellisen propagandan juurruttaminen taiteellisten monumenttien, kuten maalausten, veistosten ja urbaanin arkkitehtuurin v\xc3\xa4lityksell\xc3\xa4. Se oli keino viesti\xc3\xa4 olennaisia poliittisia viestej\xc3\xa4 paljolti lukutaidottomalle v\xc3\xa4est\xc3\xb6lle._NEWLINE_Veistosten ja maalausten oli m\xc3\xa4\xc3\xa4r\xc3\xa4 turvata valtionjohdon symbolinen l\xc3\xa4sn\xc3\xa4olo maan jokaisessa kolkassa. Siksi poliittisen johdon muutos aiheutti damnatio memoriaen \xe2\x80\x93 aikaisemman hallinnon valtiomiesten kuvien tuhoamisen._NEWLINE_Tutkija Sergei Krukin mukaan leninil\xc3\xa4inen monumentaalinen propaganda s\xc3\xa4ilytti Ven\xc3\xa4j\xc3\xa4n ortodoksikirkon uusplatonisen taiteellisen perinteen. Semiotiikan k\xc3\xa4sittein ilmaistuna se ei tehnyt selv\xc3\xa4\xc3\xa4 eroa ikonin (kuvan), merkin ja sen viittaamien merkitysten v\xc3\xa4lill\xc3\xa4. Visuaalisen ikonin poliittisesti motivoitunut luonne oli k\xc3\xa4ytett\xc3\xa4viss\xc3\xa4 vaivattomasti viestinn\xc3\xa4n ja ohjauksen ty\xc3\xb6kaluna, ja v\xc3\xa4hitellen visuaalinen ikoni alkoi sekoittua itse todellisuuden kanssa. 1920-luvulla Ven\xc3\xa4j\xc3\xa4n vallankumouksellisten taiteilijoiden yhdistys (AkhRR) alkoi kokeilla taiteellisten kuvien k\xc3\xa4ytt\xc3\xa4mist\xc3\xa4 todellisuuden korvaamisen vahvistajina. Stalinin vallassaoloaikana monumentaaliset visuaaliset merkit tarjosivat ihanteellisen n\xc3\xa4kym\xc3\xa4n kommunistisesta tulevaisuudesta jo saavutettuna todellisuutena.\n_START_SECTION_\nToteutus\n_START_PARAGRAPH_\nMonumentaalinen propaganda alkoi 12.3.1918 hyv\xc3\xa4ksytyll\xc3\xa4 asetuksella \xe2\x80\x9dAsetus tsaarien ja heid\xc3\xa4n palvelijoidensa kunniaksi pystytettyjen monumenttien poistamisesta ja Ven\xc3\xa4j\xc3\xa4n sosialistiselle vallankumoukselle omistettujen monumenttien kehitt\xc3\xa4misprojektista\xe2\x80\x9d (Tasavallan monumenteista). Asetus mahdollisti sellaisten monumenttien poistamisen, joilla ei ollut historiallista tai taiteellista arvoa, sek\xc3\xa4 vallankumouksellisten monumenttitaiteen luomisen. Toukokuun 1. p\xc3\xa4iv\xc3\xa4\xc3\xa4n 1918 menness\xc3\xa4 lukuisia monarkkisia monumentteja oli poistettu tai suljettu, monien kaupunkien juhlakoristeita oli suunniteltu ja Penzassa paljastettu Karl Marxin v\xc3\xa4liaikainen monumentti (kuvanveist\xc3\xa4j\xc3\xa4n\xc3\xa4 E. V. Revde)._NEWLINE_Monumentaalisen propagandaprojektin toteutus oli monimutkaista ja sen toteuttamisessa oli lukuisia organisatorisia ja teknisi\xc3\xa4 vaikeuksia. Porvarillinen \xc3\xa4lymyst\xc3\xb6 sabotoi sit\xc3\xa4._NEWLINE_Kansankomissariaatti hyv\xc3\xa4ksyi hein\xc3\xa4kuun 30. p\xc3\xa4iv\xc3\xa4n\xc3\xa4 1918 luettelon monumenteista, joita ehdotettiin pystytett\xc3\xa4v\xc3\xa4ksi 69 vallankumouksellisen ja edistyksellisen kulttuurijohtajan muistolle. Lokakuun vallankumouksen ensimm\xc3\xa4isen vuosijuhlan kunniaksi paljastettiin useita uusia monumentteja ja muistolaattoja, joissa oli agitaatiotekstej\xc3\xa4. Moskova, Petrograd, Saratov, Vitebsk, sek\xc3\xa4 er\xc3\xa4it\xc3\xa4 kyli\xc3\xa4 koristeltiin. Monumenttien asennusta ja paljastusta pidettiin t\xc3\xa4rkein\xc3\xa4 poliittisina tapahtumina. Seremonioiden tarkoitus oli agitoida ja kasvattaa ja ne liittyiv\xc3\xa4t poliittisiin kokouksiin. Lenin puhui usein n\xc3\xa4iss\xc3\xa4 kokoontumisissa._NEWLINE_Neuvostovallan vahvistuessa monumentaalisen propagandan suunnitelma toteutettiin Kiovassa (7.5.1919 Ukrainan Kansankomissariaatin asetuksella), Samarkandissa ja useissa muissa kaupungeissa. Vuonna 1920 suunnitelma toteutettiin Uralilla, Siperiassa ja Azerbaid\xc5\xbeanissa ja vuonna 1921 Armeniassa ja Georgiassa. Vuonna 1922 taloudellisen tilanteen parannuttua Neuvostotasavalloissa monumentaalinen propaganda kasvoi entisest\xc3\xa4\xc3\xa4n erityisesti Lokakuun vallankumouksen viisivuotisjuhlien yhteydess\xc3\xa4. Vuosina 1922\xe2\x80\x931923 nousi teoksia, jotka oli tehty kest\xc3\xa4vist\xc3\xa4 materiaaleista. N\xc3\xa4ist\xc3\xa4 monumenteista useat ovat viel\xc3\xa4 olemassa._NEWLINE_Monumentaalisen propagandan kuuluisia kuvanveist\xc3\xa4ji\xc3\xa4 ovat muun muassa N. A. Andreev, S. D. Merkurov, V. V. Lishev, M. G. Manizer ja L. V. Bleze-Manizer, arkkitehti V. A. Vitman, B. D. Korolev, Serg\xc3\xa9i Kon\xc3\xa9nkov ja Vera Muhina.\n_START_SECTION_\nPerint\xc3\xb6\n_START_PARAGRAPH_\nMonumenttipropaganda tarjosi laajan eri taiteenalojen synteesin (arkkitehtuuri, kuvataide, kirjallisuus, teatteri, musiikki), jotka johtivat suuriin teatraalisiin juhlakulkueisiin ja \xe2\x80\x9dtehtaiden pillien sinfonioihin\xe2\x80\x9d. Se edisti monumentaalisen koristetaiteen synty\xc3\xa4._NEWLINE_Laajassa mieless\xc3\xa4 koko Neuvostoliiton monumenttitaide on Leninin monumentaalisen propagandan suunnitelman jatko. Osallistuminen monumentaalisen propagandan ohjelmaan oli k\xc3\xa4yt\xc3\xa4nn\xc3\xb6n koulutusta monille Neuvostotaiteen mestareille. Siin\xc3\xa4 m\xc3\xa4\xc3\xa4riteltiin ensimm\xc3\xa4ist\xc3\xa4 kertaa Neuvostotaiteen periaatteet, puoluekantaisuus ja kansanomaisuus.'